Zorniger: Går ikke ud for at forsvare føringen

I aften tager Brøndby IF imod skotske Hibernian FC i returkampen i anden runde af Europa League-kvalifikationen. Det første opgør endte 1-0 til de blågule, og sejrsmålet sat ind af Kamil Wilczek efter blot 15 sekunder, mens resten af kampen var en meget lige og fysisk affære.

Cheftræner Alexander Zorniger ser frem til en kamp i aften, der på mange måder vil ligne det første opgør.

Køb din billet her

- Kampen i aften vil ligne den første kamp i Skotland. Det betyder, at det bliver en meget fysisk kamp, og at Hibernian vil forsøge at lægge et stort pres på os i mand-mod-mand-situationer. Så vi skal være forberedte på, at det vil være en helt anderledes kamp end den mod Esbjerg i søndags, siger Zorniger og tilføjer:

- Vi går ikke ud til kampen for at forsvare føringen. Vi skal ud og spille vores eget spil. Vi har fået tre clean sheets i vores tre sidste gældende kampe (Valur, Hibernian og Esberg, red.), så vi ved, at når vi forsvarer som et hold, så kan vi holde nullet. Offensivt så vi mod henholdsvis Esbjerg og Hibernian, at vi er gode til at vende spillet og lave offensive omstillinger, og det er det, vi også vil se spillerne gøre i aften.

- I opstarten har vi også set, at det giver os en fordel, når vi har friske kræfter på banen, så til kampen mod Hibernian i aften overvejer vi at fortsætte den naturlige rotation på enkelte positioner på holdet, så vi har friske ben på banen.

- Vi ved, at Hibernian kommer med en masse selvtillid, da de har scoret en del mål i deres opstartskampe. Selv om de kalder os for store favoritter til at gå videre, så er chancen for at gå videre stadig 50/50 i min optik. Vi har selvfølgelig en lille fordel, idet vi vandt 1-0 på udebane, men i kampe som den i aften, hvor det for alvor er vind eller forsvind, betyder et enkelt mål ikke alverden, når holdene er så tætte. Hibernian vil give alt, hvad de har, for de ved, at hvis de ikke scorer, så er de ude af turneringen.

Kampen mod Hibernian har kickoff kl. 20:00, og du kan købe billetter her. Hvis du ikke har mulighed for at komme på stadion, kan kampen ses på 6’eren.

Tror du, at Wilczek gentager det hurtige mål fra det første opgør mod Hibernian og scorer kampens første mål, så giver det odds 4.50 hos Bet25.